CELEX: 32016D0228
Language: el
Date: 2015-07-14 00:00:00
Title: Απόφαση (ΕΕ) 2016/228 του Συμβουλίου, της 14ης Ιουλίου 2015, για τη διαδικασία εξυγίανσης

18.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 41/20
            
         ΑΠΌΦΑΣΗ (ΕΕ) 2016/228 ΤΟΥ ΣΥΜΒΟΥΛΊΟΥ
   της 14ης Ιουλίου 2015
   για τη διαδικασία εξυγίανσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την απόφαση 2009/937/ΕΕ του Συμβουλίου, της 1ης Δεκεμβρίου 2009, για την έγκριση του εσωτερικού του κανονισμού (1) και ιδίως τα άρθρα 12 παράγραφος 1 και 14 παράγραφος 1,
   Εκτιμώντας τα ακόλουθα:
   
               (1)
            
            
               Το άρθρο 18 παράγραφος 7 του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (2), θεσπίζει διαδικασία εξυγίανσης στα πλαίσια της οποίας το Συμβούλιο δύναται να κληθεί να αποφασίσει για την έγκριση καθεστώτων εξυγίανσης.
            
         
               (2)
            
            
               Από την 1η Ιανουαρίου 2016 το Συμβούλιο, ενεργώντας με απλή πλειοψηφία, κατόπιν προτάσεως της Επιτροπής, δύναται να προβάλει αντιρρήσεις για ένα καθεστώς εξυγίανσης ή να εγκρίνει ή να αντιτεθεί σε σημαντική τροποποίηση του ποσού του Ταμείου, του προβλεπόμενου σε καθεστώς εξυγίανσης που έχει εγκριθεί από το Ενιαίο Συμβούλιο Εξυγίανσης, εντός 24 ωρών από την έγκριση του εν λόγω καθεστώτος εξυγίανσης.
            
         
               (3)
            
            
               Η πράξη του Συμβουλίου θα πρέπει να εκδίδεται με έγγραφη ψηφοφορία δεδομένης της πιεστικής προθεσμίας, όπως προβλέπεται από το άρθρο 18 παράγραφος 7 του κανονισμού. Η διαδικασία διατύπωσης αντιρρήσεων σε ένα καθεστώς εξυγίανσης ή έγκρισης ή αντίρρησης σε σημαντική τροποποίηση του προβλεπόμενου ποσού του Ταμείου είναι φύσει επιτακτική.
            
         
               (4)
            
            
               Για λόγους επείγοντος το Συμβούλιο δύναται να συνεδριάζει και να αποφασίζει με βάση έγγραφα και σχέδια συνταγμένα σε γλώσσα οριζόμενη στους ισχύοντες κανόνες που διέπουν το γλωσσικό καθεστώς κατά τα προβλεπόμενα στο άρθρο 14 παράγραφος 1 του εσωτερικού κανονισμού του Συμβουλίου. Τούτο δεν θα πρέπει να θέτει υπό αμφισβήτηση την υποχρέωση έκδοσης και δημοσίευσης της απόφασης σε όλες τις γλώσσες που προβλέπονται από το ισχύον γλωσσικό καθεστώς σε μεταγενέστερο στάδιο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Κάθε φορά που το Συμβούλιο πρέπει να αποφασίσει βάσει πρότασης της Επιτροπής στο πλαίσιο του άρθρου 18 παράγραφος 7 του κανονισμού (ΕΕ) αριθ. 806/2014, η πράξη του Συμβουλίου εκδίδεται με έγγραφη ψηφοφορία.
   2.   Κατά τη διαδικασία έκδοσης της απόφασής του, το Συμβούλιο δύναται να συνεδριάζει και να λαμβάνει αποφάσεις με βάση έγγραφα και σχέδια συνταγμένα στα αγγλικά μόνο.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.
   
      Βρυξέλλες, 14 Ιουλίου 2015.
      
         
            Για το Συμβούλιο
         
         
            Ο Πρόεδρος
         
         P. GRAMEGNA
      
   
   
      (1)  ΕΕ L 325 της 11.12.2009, σ. 35.
   
      (2)  ΕΕ L 225 της 30.7.2014, σ. 1.